HAKUILMOITUS

VN/10169/2020

# Valtionavustus Itsemurhien ehkäisy

## Avustuksen yleiskuvaus

STM ilmoittaa haettavasta valtionavustuksesta itsemurhien ehkäisemiseksi. Valtionavustusta voidaan myöntää kunnille, kuntayhtymille ja yleishyödyllisille yhteisöille. Valtionavustusta voidaan myöntää yleishyödyllisille yhteisöille silloin, jos niiden työllä on kiinteä yhteys mielenterveysosaamisen vahvistamiseen kunnissa. Hankkeissa voi olla mukana yhteistyötahoja.

Mielenterveys on ihmisen ja yhteiskunnan inhimillistä pääomaa. Pääministeri Sanna Marinin hallitusohjelmassa tätä pääomaa pyritään kasvattamaan ja suojaamaan myös itsemurhien estämisen toimenpiteillä.

Mielenterveysstrategia tukee hallitusohjelman tavoitteiden saavuttamista. Strategia pitää sisällään mielenterveystyön painopisteet Suomessa vuoteen 2030 asti. Tällä valtionavustuksella tuetaan strategiaan sisältyvän itsemurhien ehkäisyohjelman tavoitteiden saavuttamista.

Osana mielenterveysstrategian ja itsemurhien ehkäisyohjelman toimeenpanoa rahoitettavilla hankkeilla pyritään estämään itsemurhia. Tähän hakuun kuuluvat myös hakemukset toimenpiteistä, joilla pyritään estämään itsemurhia COVID-19-virustautiepidemian poikkeusoloihin johtaneessa yhteiskunnallisessa kriisissä ja jotka samalla luovat valmiuksia valmistautua vastaaviin tilanteisiin tulevaisuudessa. Rahoitusta voi hakea seuraaviin toimenpidekokonaisuuksiin:

* Tehostetaan itsemurhien ehkäisyä alueilla, joissa itsemurhakuolleisuus on suurinta. Näillä alueilla sijaitsevat kunnat tai kuntayhtymät voivat hakemuksiinsa valita itsemurhien estämisen toimenpiteitä sisältävissä hankkeissaan toimeenpantavaksi itsemurhien ehkäisyohjelmassa esitettyjä toimenpiteitä tai perustelluista syistä myös muita toimenpiteitä.
* Toteutetaan itsemurhien ehkäisyohjelman toimenpide-ehdotuksia riskiryhmien tukemiseksi. Näiden hankkeiden hakijoina voivat olla kunnat tai kuntayhtymät ja näiden kanssa kiinteästi yhteistyössä toimivat yleishyödylliset yhteisöt, jos ne toteuttavat hankkeensa yhdessä edellä mainittujen julkisen sosiaali- ja terveydenhuollon palveluyksiköiden kanssa.
* Vahvistetaan mielenterveyden edistämisen keinoin mielenterveystaitoja vaikeuksissa olevissa ja äkillisesti muuttuvissa työyhteisöissä, esimerkiksi toiminnan supistamisen ja konkurssitilanteiden yhteydessä.
* Järjestetään vanhuspalveluissa yksinäisyyden ehkäisemiseksi esteettömiä ympäristöjä ja uudenlaisia, yhteisöllisempiä asumismuotoja sekä verkko- ja puhelinperusteista tukea täydentämään kasvotusten tapahtuvaa yhteydenpitoa.

Avustuksiin on varattu yhteensä noin 4,8 miljoonaa euroa kuntien itsemurhien ehkäisylle vuosille 2020–2022. Avustuksen myöntämiseen on varattuna vuoden 2020 talousarviossa 1,1 miljoonaa euroa (mom. 33.60.39. Palvelurakenteen kehittäminen). Kyseessä on kolmivuotinen siirtomääräraha eli se on käytössä vuosina 2020, 2021 ja 2022. Avustukset on suunniteltu jaettavaksi niin, että vuonna 2021 on jaossa noin 1,9 miljoonaa euroa ja vuonna 2022 on jaossa 1,8 miljoonaa euroa. Avustusta haetaan kerralla kolmelle vuodelle 2020–2022. Vuosille 2021 ja 2022 avustus myönnetään ehdollisena edellyttäen, että eduskunta vahvistaa avustuksen perusteena olevan määrärahan valtion talousarvioon.

Myönnettävän valtionavustuksen enimmäismäärä voi olla enintään 80 prosenttia hankkeen valtionavustukseen oikeuttavista kustannuksista.

Lounais-Suomen aluehallintovirasto maksaa avustuksen valtionavustuksen saajan hakemuksesta toteutuneiden kustannusten perusteella.

Yksittäiselle hankkeelle myönnettävä avustuksen määrä riippuu hyväksyttävien hankkeiden lukumäärästä ja niiden hankesuunnitelmista. STM käy tarvittaessa tarkentavia neuvotteluja hakijoiden kanssa.

## Avustuksen tausta ja tavoitteet

Vaikka itsemurhakuolleisuus on Suomessa puolittunut vuoden 1990 jälkeen, myönteisen kehityksen ei voida edellyttää jatkuvan ilman toimenpiteitä itsemurhien ehkäisemiseksi. Mielenterveysstrategian mielenterveyspoliittisten linjausten mielenterveyden eriarvoisuutta vähentävät ja mielenterveyttä edistävät toimet todennäköisesti myös ehkäisevät itsemurhia. Mielenterveysstrategiaan sisältyvän itsemurhien ehkäisyohjelman tarkoituksena on jatkaa ja parantaa itsemurhien estämiseksi toteutettavia toimenpiteitä.

Itsemurhien ehkäisyohjelman valmistelun tueksi tehtiin yhteistyössä THL:n oikeuslääkinnän kanssa ja sen tietojärjestelmää hyödyntäen selvitys itsemurhista Suomessa vuosina 2016–2018. Selvityksen mukaan itsemurhakuolemat olivat koko Suomeen verrattuna tilastollisesti merkitsevästi yleisempiä Länsi-Pohjan, Kainuun, Pohjois-Savon, Keski-Suomen ja Pohjois-Pohjanmaan sairaanhoitopiireissä, ja myös Itä-Savon, Etelä-Savon ja Satakunnan sairaanhoito­piireissä itsemurhakuolleisuus oli korkea. Vastaavia alueellisia eroja Suomessa on havaittu vuosikymmenien ajan. Tilanteen parantamiseksi tarvitaan alueellisesti kohdennettuja toimia.

## Valtionavustuksen myöntämisen edellytykset

Avustukseen sovelletaan Valtionavustuslakia ([688/2001](https://www.finlex.fi/fi/laki/ajantasa/2001/20010688)) ja valtioneuvoston asetusta sosiaali- ja terveydenhuollon kehittämishankkeiden valtionavustuksista vuosina 2020–2023 ([13/2020](https://www.edilex.fi/saadoskokoelma/20200013.pdf)).

Sosiaali- ja terveysministeriö voi myöntää avustusta vain, jos valtionavustuslain ja asetuksen mukaiset avustuksen myöntämisen edellytykset täyttyvät. Ministeriö ottaa yleiset edellytykset huomioon myös avustuksen määrää harkittaessa.

## Asetuksen 13/2020 2§ esitetyt valtionavustuksen myöntämisen edellytykset:

1. hanke on tarpeellinen sosiaali- ja terveydenhuollon järjestämiseksi ja se tukee palveluiden kehittämistä ja tehostamista, hyvien käytäntöjen levittämistä sekä toimintatapojen uudistamista;
2. hankkeella on kiinteä yhteys julkiseen sosiaali- ja terveydenhuoltoon;
3. hankkeessa otetaan huomioon valtakunnalliset sosiaali- ja terveydenhuollon rakenneuudistusta koskevat linjaukset;
4. hankkeessa otetaan huomioon tarvittava poikkihallinnollinen yhteistyö; ja
5. hankkeen voidaan arvioida olevan tuloksellinen ja laaja-alaisesti hyödynnettävä.

## Hakemusten arviointi

Hakemusten sisällöllisessä arvioinnissa otetaan huomioon muun muassa seuraavaa:

* Onko hanketoimijalla tarvittava asiantuntemus, kokemus ja yhteistyötahot hankkeen toteuttamiseksi?
* Onko hankesuunnitelman pohjana käytetty riittäviä nykytila-analyysejä ja tietoja, esimerkiksi kunnan tai alueen toimintarakenteista, asukkaiden terveydestä ja hyvinvoinnista tai sidosryhmäyhteistyön toimivuudesta?
* Ovatko hankkeen tavoitteiden kannalta jo olemassa olevat hyvät käytännöt ja tutkitut toimintamallit tunnistettu ja hyödynnetty?
* Antaako hanke lisäarvoa kunnan itsemurhien ehkäisytyölle?
* Onko hankkeessa huomioitu ammattilaisten ja asukkaiden osallisuus hankkeen eri vaiheissa?
* Ovatko hankkeen ongelma, tavoitteet, toimenpiteet, tulokset, vaikutukset ja mittarit kuvattu selkeästi ja käytännöllisesti?
* Hankkeen viestintäsuunnitelma kokonaisuus ja tavoitteellisuus.

THL avustaa ministeriön ohjeiden mukaisesti valtionavustushakemusten arvioinnissa sekä päätösten valmistelussa.

Ministeriö pidättää mahdollisuuden keskustella hakijoiden kanssa hankehakemuksesta ennen lopullisen valinnan tekoa.

## Valtionavustuksen hakeminen

Avustusta haetaan kirjallisesti

1. hakulomakkeella (liite 1), jonka lisäksi tulee toimittaa
2. hankesuunnitelmalomake (liite 2)
3. hankkeen talousarviolomake (liite 3)
4. viestintäsuunnitelma (liite 4)
5. kuntasitoumuslomake\*

\*Ei tarvita, jos kunta hakee yksin. Tarvitaan, jos on monitoimijainen hanke eli yksi hakija ottaa hanketyöhön mukaansa muita kuntia. Järjestöyhteistyötä kuvataan hankesuunnitelmassa, jotka kuvataan kattavasti hankesuunnitelmalomakkeessa.

Lomakkeet löytyvät sähköisessä muodossa osoitteesta [Kevään 2020 valtionavustukset (stm.fi)](https://nam12.safelinks.protection.outlook.com/?url=https%3A%2F%2Fstm.fi%2Frahoitus-ja-avustukset%2Fvaltionavustukset%2Fkevaan-2020-valtionavustushaut&data=02%7C01%7C%7C365c01d9a916412251d208d7f0bc98d6%7C84df9e7fe9f640afb435aaaaaaaaaaaa%7C1%7C0%7C637242565125930067&sdata=OGTriDkqmJ6mzNKymcKruE2tNMqqWysFYZBVCh9StnQ%3D&reserved=0)

Hakijoita pyydetään merkitsemään hakuilmoituksen vahvanumero hakemukseensa. Hakemus liitteineen toimitetaan sähköisessä muodossa sosiaali- ja terveysministeriöön osoitteeseen kirjaamo@stm.fi ja kirjaamo@thl.fi Otsikoi sähköpostisi seuraavasti: ”Valtionavustushaku Itsemurhien ehkäisy, VN/10169/2020” ja hankkeenne nimi.

Haku alkaa 5.5.2020 ja päättyy 31.7.2020 klo 16:15. Määräajan jälkeen saapuneita hakemuksia ei käsitellä.

STM arvioi hankehakemukset yhdessä THL:n kanssa. Hakijoille ilmoitetaan päätöksestä kirjallisesti.

## Hankeprosessin aikataulu

* Hakuaika on 5.5.–31.7.2020
* Hakuinfo 18.5.2020 (tilaisuus streamataan)
* STM:n valtionavustuspäätökset tehdään kesän ja alkusyksyn 2020 aikana
* Mielenterveysstrategian ja itsemurhien ehkäisyohjelman sekä niiden toimeenpanoa tukevien hankkeiden kick off 19.10. lokakuussa 2020 Helsingissä
* Hankkeet käynnistyvät syksyllä 2020
* Hankepajoja 2020–2022
* Hankkeiden loppuseminaari syksyllä 2022

## Lisätietoja

Avustusta koskeviin kysymyksiin vastaavat sosiaali- ja terveysministeriössä erityisasiantuntija Sarita Friman, sähköposti: etunimi.sukunimi@stm.fi. puhelin 0295 163349.

Terveyden ja hyvinvoinnin laitos tukee alueita hankkeiden valmisteluun ja toimeenpanoon liittyvissä tehtävissä.

Hakemusta koskeviin kysymyksiin vastaa Terveyden ja hyvinvoinnin laitoksessa:
tutkimusprofessori Timo Partonen, sähköposti: etunimi.sukunimi@thl.fi, puhelin 0295 248859 sekä tutkimusprofessori, yksikönpäällikkö, Jaana Suvisaari, sähköposti: etunimi.sukunimi@thl.fi,
puhelin: 0295 248539.